‘ประกัน’คาดยอดเคลมภัย70%
อิงตัวเลขเสียหายน้ำท่วมป&#8217;54มึนรับต่อเหตุการณ์หรือรายปี
13 ม.ค. 2555

อิงตัวเลขเสียหายน้ำท่วมป’54มึนรับต่อเหตุการณ์หรือรายปี
ภาคเอกชนคาดเคลมน้ำท่วมสูงสุดจากกองทุนประกันภัย 70%
นายอานนท์ โอภาสพิมลธรรม ผู้อำนวยการใหญ่และประธานเจ้าหน้าที่ปฏิบัติการ บริษัท ไทยรับประกันภัยต่อ ได้เสนอต่อที่ประชุมการจัดตั้งกองทุนประกันภัยว่า จากการคาดการณ์สถานการณ์น้ำท่วมที่เลวร้ายที่สุดจะมีการเรียกร้องค่าสินไหมทดแทนถึง 70% คิดเป็นเงิน 3.5 แสนล้านบาท ของทุนประกัน 5 แสนล้านบาท
นอกจากนี้ การที่มีโครงสร้างว่าจะให้บริษัทประกันภัยรับความเสียหายส่วนแรก 2,000 ล้านบาทนั้น ยังไม่มีความชัดเจนว่าต่อ 1 เหตุการณ์ หรือภายใน 1 ปี
ยกตัวอย่าง ถ้าให้รับผิดชอบต่อ 1 เหตุการณ์ เช่นปี 2553 มีเหตุการณ์น้ำท่วมในเดือน ต.ค. ปลายปีที่หาดใหญ่ และอีก 2 ครั้ง รวม 4 ครั้ง จะเป็นเงินถึง 8,000 ล้านบาท บริษัทประกันภัยรับไม่ได้
“ต้องรู้กำหนดให้ชัดว่าจะให้รับผิดชอบต่อเหตุการณ์หรือต่อปี เพราะทางบริษัทประกันภัยต้องการรู้เรื่องเบี้ย” นายอานนท์ กล่าว
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย ได้เสนอที่ประชุมว่า บริษัทประกันภัยที่มีกำลังความสามารถสูง ก็สามารถที่จะไปรับประกันภัยต่อออกมาจากกองทุนได้ในส่วนที่เกิน 2,000 ล้านบาท ซึ่งเป็นส่วนที่บริษัทประกันภัยต้องรับผิดชอบ 
นายจิรวุฒิ บุญศิริ กรรมการผู้จัดการ บริษัท ไทยพาณิชย์สามัคคีประกันภัย กล่าวว่า บริษัทคงไม่เข้าไปรับประกันภัยต่อจากกองทุน เพราะไม่ต้องการเข้าไปรับความเสี่ยงที่บริษัทไม่ได้พิจารณาด้วยตัวเอง จึงต้องการหาบริษัทรับประกันภัยต่อเข้ามา
นอกจากนี้ ได้เสนอให้ทำการจัดหาบริษัทภายนอกเข้ามาเป็นคนกลางในการติดต่อหาบริษัทประกันภัยต่อเข้ามารับประกันภัย เพราะจะทำให้ได้ราคาที่ดีกว่ากองทุนจัดหาบริษัทประกันภัยต่อเอง
นายวิชัย สันติมหกุลเลิศ รองผู้จัดการใหญ่ บริษัท มิตซุย สุมิโตโม อินชัวรันซ์ เสนอว่า เพื่อให้บริษัทประกันภัยมีรายได้ที่เพิ่มขึ้นและมีการเฉลี่ยภัย จึงควรจะเสนอขายประกันภัยประเภทอื่นๆ ควบคู่กับการซื้อประกันภัยพิบัติ
“ขายประกันภัยทรัพย์สิน ถ้าลูกค้าจะมาซื้อประกันภัยพิบัติอย่างเดียวไม่ได้ ต้องซื้อความคุ้มครองอื่นๆ ด้วย และจะซื้อประกันภัยทรัพย์สินอย่างเดียวไม่ได้ ต้องซื้อภัยพิบัติด้วย” นายวิชัย กล่าว
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า การเสนอร่างให้บริษัทประกันภัยเข้ามารับผิดชอบความเสียหายส่วนแรก 2,000 ล้านบาท ยังไม่ถือเป็นที่สุด อาจมีการเปลี่ยนแปลงได้หลังจากมีการทดสอบราคา ซึ่งต้องทำร่วมกันทั้งสองฝ่าย
“แม้จะมีกองทุนส่งเสริมการประกันภัยพิบัติ แต่ทาง คปภ.ไม่ได้บังคับให้ทุกคนต้องซื้อ ซึ่งการขายประกัน ทางบริษัทจะต้องมีการขายให้ทั่วถึงทั่วประเทศ เพื่อเฉลี่ยภัยให้มากที่สุด” นายประเวช กล่าว